**Έκθεση της Κοινοβουλευτικής Επιτροπής Εργασίας, Πρόνοιας και Κοινωνικών Ασφαλίσεων για τους κανονισμούς «Οι περί Αρχής Ανάπτυξης Ανθρώπινου Δυναμικού (Όροι Υπηρεσίας Υπαλλήλων) (Τροποποιητικοί) Κανονισμοί του 2024»**

**Παρόντες:**

Αντρέας Καυκαλιάς, πρόεδρος Ονούφριος Κουλλά

Χρίστος Χριστόφιας Χρίστος Σενέκης

Φωτεινή Τσιρίδου Μαρίνος Μουσιούττας

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων μελέτησε τους πιο πάνω κανονισμούς σε τρεις συνεδρίες της, που πραγματοποιήθηκαν στις 26 Μαρτίου και στις 2 και 23 Απριλίου 2023. Στο πλαίσιο της εξέτασης των εν λόγω κανονισμών κλήθηκαν και παρευρέθηκαν ενώπιον της επιτροπής εκπρόσωποι του Υπουργείου Εργασίας και Κοινωνικών Ασφαλίσεων, της Νομικής Υπηρεσίας της Δημοκρατίας, της Αρχής Ανάπτυξης Ανθρώπινου Δυναμικού Κύπρου (ΑΝΑΔ) και των συνδικαλιστικών οργανώσεων «Παγκύπρια Εργατική Ομοσπονδία» (ΠΕΟ) και «Συνομοσπονδία Εργαζομένων Κύπρου» (ΣΕΚ).

Οι συνδικαλιστικές οργανώσεις «Δημοκρατική Εργατική Ομοσπονδία Κύπρου» (ΔΕΟΚ), «Παγκύπρια Συντεχνία Δημοσίων Υπαλλήλων» (ΠΑΣΥΔΥ), «Ανεξάρτητη Συντεχνία Δημοσίων Υπαλλήλων Κύπρου» (ΑΣΔΥΚ), «Παγκύπρια Ομοσπονδία Ανεξάρτητων Συνδικαλιστικών Οργανώσεων» (ΠΟΑΣΟ) και «Παγκύπρια Συντεχνία ΙΣΟΤΗΤΑ», καθώς και οι εργοδοτικές οργανώσεις «Ομοσπονδίας Εργοδοτών και Βιομηχάνων» (ΟΕΒ), «Κυπριακό Εμπορικό και Βιομηχανικό Επιμελητήριο» (ΚΕΒΕ) και «Γενική Συνομοσπονδία Παγκύπριων Οργανώσεων Βιοτεχνών Επαγγελματιών Καταστηματαρχών» (ΓΣ ΠΟΒΕΚ), παρ’ όλο που κλήθηκαν, δεν εκπροσωπήθηκαν στις συνεδρίες της επιτροπής.

Σημειώνεται ότι στο στάδιο της εξέτασης των προτεινόμενων κανονισμών παρευρέθηκαν επίσης τα μέλη της επιτροπήςκ. Δημήτρης Δημητρίου, Πανίκος Λεωνίδου και Ανδρέας Αποστόλου.

Σκοπός των προτεινόμενων κανονισμών, οι οποίοι εκδίδονται με βάση τις διατάξεις του άρθρου 14 του περί Ανάπτυξης Ανθρώπινου Δυναμικού Νόμου, είναι η τροποποίηση των περί Αρχής Ανάπτυξης Ανθρώπινου Δυναμικού (Όροι Υπηρεσίας Υπαλλήλων)Κανονισμών, ώστε να επεκταθεί ο θεσμός της εναλλαξιμότητας των διευθυντών και των λειτουργών της ΑΝΑΔ ανάμεσα σε όλες τις διευθύνσεις και μονάδες της ΑΝΑΔ.

Σύμφωνα με τα στοιχεία που κατατέθηκαν από το Υπουργείο Εργασίας και Κοινωνικών Ασφαλίσεων και τα οποία συνοδεύουν τους υπό συζήτηση κανονισμούς, το διοικητικό συμβούλιο της ΑΝΑΔ, προτού προχωρήσει στην προώθηση των προτεινόμενων κανονισμών και αφού έλαβε υπόψιν τις επισημάνσεις των συντεχνιών του προσωπικού της ΑΝΑΔ αναφορικά με τον θεσμό της εναλλαξιμότητας, ενέκρινε σχετικό εγγραφο εργασίας που τιτλοφορείται «Αναδιάρθρωση της Δομής και των Σχεδίων Υπηρεσίας της ΑΝΑΔ», το οποίο έγινε αποδεκτό από το Υπουργείο Εργασίας και Κοινωνικών Ασφαλίσεων και από το Τμήμα Δημόσιας Διοίκησης και Προσωπικού του Υπουργείου Οικονομικών.

Σημειώνεται ότι η επιτροπή έκρινε σκόπιμη την κατά προτεραιότητα συζήτηση των κανονισμών σύμφωνα με τις πρόνοιες του Κανονισμού 40Α του Κανονισμού της Βουλής. Ειδικότερα, για τη συζήτηση των κανονισμών ακολουθήθηκε η προβλεπόμενη διαδικασία συζήτησης όσον αφορά τα προνοούμενα στον Κανονισμό της Βουλής στάδια συζήτησης, αλλά για σκοπούς επίσπευσης της όλης διαδικασίας τα εν λόγω στάδια έχουν συμπτυχθεί.

Στο πλαίσιο της συζήτησης των κανονισμών στην επιτροπή, ο εκπρόσωπος της ΑΝΑΔ, αφού επισήμανε ότι σύμφωνα με το υφιστάμενο νομοθετικό πλαίσιο η εναλλαξιμότητα επιτρέπεται για θέσεις που αφορούν τις δύο εκ των τεσσάρων διευθύνσεων της Αρχής και συγκεκριμένα την Διεύθυνση Έρευνας και Προγραμματισμού και την Διεύθυνση Υπηρεσιών Κατάρτισης, ανέφερε ότι οι προτεινόμενες ρυθμίσεις κρίνονται αναγκαίες, ώστε να καταστεί δυνατή η επέκταση του θεσμού της εναλλαξιμότητας μεταξύ των διευθυντών και των λειτουργών όλων των διευθύνσεων και μονάδων της ΑΝΑΔ. Συναφώς, ο ίδιος δήλωσε ότι η Αρχή έχει ήδη προχωρήσει στον καθορισμό των θέσεων οι οποίες θα είναι εναλλάξιμες μέσω του προϋπολογισμού της ΑΝΑΔ, που ψηφίστηκε σε νόμο από την ολομέλεια της Βουλής, στη βάση σχετικής γνωμάτευσης της Νομικής Υπηρεσίας της Δημοκρατίας, με την οποία σημειώνει ότι, προτού η ΑΝΑΔ προχωρήσει με την προτεινόμενη επέκταση του θεσμού της εναλλαξιμότητας, η Αρχή πρέπει να ορίσει τις θέσεις οι οποίες θα είναι εναλλάξιμες και, αφού αυτές εγκριθούν από το Υπουργικό Συμβούλιο, να περιληφθούν στον ετήσιο προϋπολογισμό της Αρχής. Περαιτέρω, ο ίδιος ενημέρωσε την επιτροπη οτι η ΑΝΑΔ θα προχωρήσει σε επικαιροποίηση των επηρεαζομένων σχεδίων υπηρεσίας, αφότου εγκριθούν οι προτεινόμενοι κανονισμοί.

Η εκπρόσωπος της Νομικής Υπηρεσίας της Δημοκρατίας συμφώνησε με τους σκοπούς και επιδιώξεις των προτεινόμενων κανονισμών και επιβεβαιώσε ότι η Αρχή, βάσει των σχετικών προαναφερόμενων υποδείξεών της, προχώρησε σε ολές τις νενομισμένες διαδικασίες αναφορικά με τον θεσμό της εναλλαξιμότητας.

Οι εκπρόσωποι των συνδικαλιστικών οργανώσεων ΣΕΚ και ΠΕΟ συμφώνησαν με τους σκοπούς και επιδιώξεις των προτεινόμενων κανονισμών.

Η Κοινοβουλευτική Επιτροπή Εργασίας, Πρόνοιας και Κοινωνικών Ασφαλίσεων, αφού έλαβε υπόψη όλα όσα τέθηκαν ενώπιόν της και αφού προέβη στις απαραίτητες νομοτεχνικές βελτιώσεις, επιφυλάχθηκε να τοποθετηθεί επί των προνοιών των κανονισμών κατά τη συζήτησή τους ενώπιον της ολομέλειας του σώματος.

Αρ. Φακ.: 23.03.061.024-2024

23 Απριλίου 2024

ΧΚ/ΘΧ/ΑΠ